Kokrajhar 8 August / : सरकारी साक्रिखौल’  लामा नाया जासे आथिखालाव बेखार लाइमोन फोरा गोनोखोआरी आदबजों आबाद मावनानै जाफुंसार महरै जिउ खुंनो हायो। बिनिनो फोरमान होदों कक्राझार जिल्लानि गसाइगाव महकुमानि सिङाव थानाय आसाम आरो सोनाब बंग राज्योनि सिमना ओन्सोल 1  नं बाजुगाव गामिनि जाफुंसार थालिर आबादारि मुश्री मिकास मुसाहारिआ। गरिब नखराव जोनोम मोन्नाय मिकास मुसाहारीआ गोजौ सोलोंथाय लानानै सरखारि साक्रि मावनायनि सिमां सुजुदोंमोन ब्लाबो नाथाय मोखथाङाव जाफुंसाराखै बिनि सोलाय आबाद मावनानै जिउ खुंनायखौ जीउआव साबसिन होनना बिथिङा बोजोबनानै लादों। 2008-09 इं माइथायनिफ्रायनो मिकास मुसाहारीआ गावनि गोग्लैसोनानै थानाय 3 बिघासो हा बाहागोआव थालिर आबादखौ गिबि मावजेनग्रोनो लायो। बिनि उनाव बिरन मुसाहारीखौ लोगो लानानै थालिर आबादखौ बोसोरफा एफा गायदेरबाय थानानै आथिखालाव बिथांमोनहा 12 बोसोराव गासै 250 बिघा हायाव थालिर आबाद मावनानै जाफुंसार आबादारि महरै गावसोरखौ गायसनो हाबाय। आरो सा 6  मावफारियाफोरखौ अरायथा खामानियाव थिसन्थाय होनो हाबाय।